[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 17.6.2009

KOM(2009) 285 endelig

Forslag til

RÅDETS FORORDNING

om ændring af forordning (EF) nr. 423/2007 om restriktive foranstaltninger over for Iran

BEGRUNDELSE

1. I overensstemmelse med FN's Sikkerhedsråds resolutioner 1737 (2006), 1747 (2007) og 1803 (2008) er der ved fælles holdning 2007/140/FUSP og Rådets forordning (EF) nr. 423/2007, som ændret, fastsat visse restriktive foranstaltninger over for Iran.

2. Rådets forordning (EF) nr. 1110/2008 af 10. november 2008 ændrede forordning (EF) nr. 423/2007 og fastsatte nye restriktive foranstaltninger over for Iran, navnlig en forpligtelse til forudanmeldelse af vareforsendelser fra to virksomheder, der er involveret i kernevåbenspredningsaktiviteter - Iran Air Cargo (IAC) og Islamic Republic of Iran Shipping Lines (IRISL).

3. Gennemførelsesbestemmelserne til denne foranstaltning blev fastlagt med henvisning til visse gennemførelsesbestemmelser i Rådets forordning (EØF) nr. 2913/92 om indførelse af en EF-toldkodeks, navnlig bestemmelserne om elektronisk summarisk angivelse ved indførsel og udførsel, som skal anvendes fra 1. juli 2009[1]. Eftersom procedurerne for indførelse af de nævnte angivelser er komplekse, blev der ved Kommissionens forordning (EF) nr. 273/2009 af 2. april 2009 fastsat en overgangsperiode, i hvilken transportørerne ikke er forpligtet til at angive indførsel og udførsel elektronisk, og den løber frem til 31. december 2010.

4. Nærværende forslag har til formål at sikre overensstemmelse mellem på den ene side bestemmelserne i Rådets forordning (EF) nr. 423/2007 vedrørende overgangsperioden for gennemførelsesbestemmelserne til forpligtelsen til forudanmeldelse af vareforsendelser fra visse virksomheder og på den anden side de tilsvarende toldforskrifter.

5. Forslag til

RÅDETS FORORDNING

om ændring af forordning (EF) nr. 423/2007 om restriktive foranstaltninger over for Iran

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 60 og 301,

under henvisning til Rådets fælles holdning 2008/652/FUSP af 7. august 2008 om ændring af fælles holdning 2007/140/FUSP om restriktive foranstaltninger over for Iran[2],

under henvisning til forslag fra Kommissionen, og

ud fra følgende betragtninger:

(1) Rådets forordning (EF) nr. 1110/2008 af 10. november 2008 om ændring af forordning (EF) nr. 423/2007 om restriktive foranstaltninger over for Iran[3] fastsætter visse supplerende restriktive foranstaltninger i overensstemmelse med fælles holdning 2007/652/FUSP, navnlig en forpligtelse til forudanmeldelse af visse vareforsendelser til og fra Iran.

(2) Det er af tekniske årsager fastsat, at gennemførelsesbestemmelserne til denne forpligtelse til forudanmeldelse kan fraviges i en overgangsperiode. Eftersom gennemførelsesbestemmelserne til den nævnte foranstaltning er komplekse, er der opstået uforudsete forsinkelser med dens gennemførelse, og overgangsperioden bør forlænges indtil 31. december 2010.

(3) Forordning (EF) nr. 423/2007 bør derfor ændres i overensstemmelse hermed —

UDSTEDT FØLGENDE FORORDNING:

Artikel 1

Artikel 4a, fjerde og femte afsnit, i forordning (EF) nr. 423/2007 affattes således:

"Indtil den 31. december 2010 kan summariske angivelser ved indførsel og udførsel og de fornødne supplerende angivelser som omhandlet ovenfor fremsendes skriftligt ved benyttelse af handels-, havne- eller transportoplysninger, forudsat at de indeholder de nødvendige oplysninger.

Fra den 1. januar 2011 fremsendes de fornødne supplerende angivelser enten skriftligt eller i forbindelse med de summariske angivelser ved indførsel og udførsel, alt efter hvad der er mest relevant."

Artikel 2

Denne forordning træder i kraft den 1. juli 2009.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Rådets vegne

Formanden

[1] Bestemmelser fastsat ved Kommissionens forordning (EF) nr. 1875/2006 af 18. december 2006 om ændring af Kommissionens forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (EUT L 360 af 19.12.2006, s. 64).

[2] EUT L 213 af 8.8.2008, s. 58.

[3] EUT L 103 af 20.4.2007, s. 1. Senest ændret ved Rådets forordning (EF) nr. 1110/2008 (EUT L 300/1 af 11.11.2008, s. 1).